**Κανόνες Ορθής Συμπεριφοράς στο Διαδίκτυο:**

* Κανόνας 1ος: Είναι σημαντικό να θυμόμαστε ότι, όπως και στην αληθινή ζωή, έτσι και στο διαδίκτυο ισχύουν οι ίδιοι κανόνες καλής συμπεριφοράς, η τήρηση των οποίων είναι απαραίτητη για την εύρυθμη λειτουργία των εικονικών κόσμων.
* Κανόνας 2ος: Δεν πρέπει να ξεχνάμε ότι στο άλλο άκρο της σύνδεσης βρίσκεται ένας άνθρωπος, και όχι μια μηχανή. Γι’ αυτό, σκεφτόμαστε πριν γράψουμε κάτι, καθώς στον ηλεκτρονικό λόγο είναι πολύ εύκολο να γίνουν παρεξηγήσεις, απλά επειδή ο παραλήπτης δεν μπόρεσε να καταλάβει το ύφος και το περιεχόμενο των μηνυμάτων μας. Φυσικά, δεν μπορεί να δει το πρόσωπο, ούτε να ακούσει τη φωνή μας.
* Κανόνας 3ος: Σεβόμαστε την ιδιωτικότητα των χρηστών. Δε διαβάζουμε τα emails, δεν ψάχνουμε τα αρχεία τους, ούτε τις προσωπικές τους πληροφορίες.
* Κανόνας 4ος: Δεν χρησιμοποιούμε κεφαλαία γράμματα κατά τη συγγραφή ενός μηνύματος, γιατί ισοδυναμεί με φωνές, ερμηνεύεται ως υψωμένος τόνος φωνής.
* Κανόνας 5ος: Αποφεύγουμε την αποστολή αλυσιδωτού ηλεκτρονικού ταχυδρομείου, εάν το μήνυμα δεν είναι αρκετά σημαντικό ή δεν έχει να κάνει με κάποιο ανθρωπιστικό σκοπό. Τέτοιου είδους ταχυδρομείο ενδέχεται να μπλοκάρει ή να επιβραδύνει το σύστημα ταχυδρομείου του παραλήπτη.
* Κανόνας 6ος: Δεν αποστέλλουμε ανεπιθύμητη αλληλογραφία junk ή spam.
* Κανόνας 7ος: Σεβόμαστε το χρόνο των ατόμων με τα οποία επικοινωνούμε, καθώς και την ταχύτητα σύνδεσής τους στο διαδίκτυο, που μπορεί να είναι πολύ πιο αργή από τη δική μας. Γι’ αυτό, αποφεύγουμε τα ηλεκτρονικά μηνύματα με μεγάλα αρχεία, που μπορούν να επιβραδύνουν σημαντικά την παραλαβή αλληλογραφίας του παραλήπτη. Εάν, παρόλα αυτά, πρέπει να στείλουμε ένα τέτοιο αρχείο, ενημερώνουμε προηγουμένως τον παραλήπτη του.
* Κανόνας 8ος: Εάν στέλνουμε email σε περισσότερους παραλήπτες που δε γνωρίζονται μεταξύ τους, ακόμα και αν όλοι είναι φίλοι μας, βάζουμε πάντα τις ηλεκτρονικές τους διευθύνσεις στο κρυφό αντίγραφο κοινοποίησης, το λεγόμενο “Bcc (Blind carbon copy)”. Έτσι αποφεύγουμε τη δημοσίευση της διεύθυνσης κάθε παραλήπτη προς τους άλλους, καθώς αποτελεί προσωπικό δεδομένο. Αντίστοιχα, δεν προωθούμε μηνύματα προς τρίτους, αν δεν σβήσουμε πρώτα τις ηλεκτρονικές διευθύνσεις που περιέχονται στο μήνυμα. \
* Κανόνας 9ος: Παρόλο που δεν απαγορεύεται να λέμε τη γνώμη μας στο διαδίκτυο, το “Netiquette” επιβάλλει να σεβόμαστε τη γνώμη των άλλων και να μη διαπληκτιζόμαστε διαδικτυακά, για να μη γινόμαστε δυσάρεστοι στους υπόλοιπους συνομιλητές.
* Κανόνας 10ος: Ας μην είμαστε επικριτικοί σε ορθογραφικά ή συντακτικά λάθη, ή ακόμα “χαζές” (κατά την κρίση μας) ερωτήσεις, που κάνουν τα άτομα που συνομιλούν μαζί μας στο διαδίκτυο, όταν μας στέλνουν email ή όταν κάνουμε “chat”. Δεν πειράζει. Αν, ωστόσο, θέλουμε να τα επισημάνουμε, το κάνουμε με διακριτικό τρόπο χωρίς να πληγώσουμε τα άτομα αυτά, και σίγουρα όχι σε δημόσιο διαδικτυακό χώρο.
* Κανόνας 11ος: Πριν μοιραστούμε πληροφορίες στο διαδίκτυο, καλό είναι να βεβαιωθούμε για την εγκυρότητά τους. Ας έχουμε υπόψη μας ότι οι πληροφορίες που αναρτούμε, μπορεί να επηρεάσουν άλλους χρήστες, γι’ αυτό φέρουμε ευθύνη για κάθε είδους δημοσίευση που μπορεί να τους παραπλανήσει ή να τους αποπροσανατολίσει.
* Κανόνας 12ος: Αποφεύγουμε τη χρήση greeklish όταν επικοινωνούμε σε επίσημο ύφος με άλλα άτομα, όπως πχ. με τους δασκάλους μας. Επιπλέον, σε αυτού του είδους τα μηνύματα δεν έχουν θέση ούτε οι συντομεύσεις, ούτε τα εικονίδια “emoticons”.